J. Danko,  poslanec: (2001-10-25):
I. Presperín, podpredseda NR SR: Ďakujem. V rozprave bol ešte písomne prihlásený pán poslanec Krajči, vystúpi v rozprave. G. Krajči, poslanec: Vážený pán predsedajúci, pán minister, panie poslankyne, páni poslanci, moje vystúpenie nebude veľmi dlhé, pretože moji predrečníci povedali veľmi veľa ohľadne strategických materiálov, ako aj ohľadne vecí, ktoré by bolo potrebné do nich zapracovať. Ja by som  len na úvod chcel povedať, že keď sa tu už niekoľkokrát deklarovalo, že tieto materiály podporíme, pretože máme spoločné ciele, tak musím povedať, že  aj v tomto prípade skutočným cieľom je to, aby sme tieto strategické dokumenty už mali vypracované, aby sa mohli realizovať postupy, ktoré sú potrebné na vytvorenie modernej armády, armády 3. tisícročia, ktorá bude schopná kooperovať s armádami členských krajín NATO, pretože naším cieľom je rok 2002 vstupom do NATO. Pri uskutočňovaní každej reformy sú potrebné  minimálne tri roviny. Prvou  rovinou sú ciele, ktoré si stanovujeme a o nich som hovoril, že je to predovšetkým úloha vybudovať modernú armádu, ktorá  je schopná hájiť záujmy Slovenskej republiky,  jej zvrchovanosť a s takouto armádou potom vstúpiť do kolektívneho systému ochrany. Druhou rovinou, ktorá je, je na to potrebný postup, to sú strategické materiály, ktoré schvaľujeme, akým bola bezpečnostná stratégia, obranná stratégia  a v súčasnosti vojenská stratégia, ktorú schvaľujeme a tretie, a to je to najťažšie, čo nás čaká, je otázka realizácie týchto všetkých vecí do  praxe, a to je skutočne veľmi náročné. Ide nielen o financovanie a vykonávacie predpisy, ale ide o to, aby aj verejnosť pochopila kroky, ktoré sledujeme a čo vlastne chceme dosiahnuť. A práve preto mám určité výhrady a mám určité ťažké srdce na to, ako súčasná vládna koalícia nešetrne nakladala s časom, pretože dnes v treťom roku vládnutia predkladať tretí strategický materiál, považujem minimálne za nezodpovedné a považujem to zameškanie v celom tomto procese. Práve preto nieto času už nejako mimoriadne zvlášť prehodnocovať tieto postupy, ale v každom prípade  ma  potešili slová pána ministra v jeho úvodnom vystúpení, kde hovoril, že každoročne sa bude materiál prehodnocovať z hľadiska nových možností, z hľadiska vytvorenia novej situácie, aj z hľadiska nových možných ohrození. Takže naozaj je to materiál, s ktorým sa bude dať pracovať aj do budúcna. Chcem potvrdiť aj slová pána poslanca Fica, ktorý hovoril, že minister obrany sa snaží tieto strategické materiály prerokúvať aj s opozíciou, sám osobne som bol na ministerstve, konzultovali sme niektoré veci a musím povedať, že je to prístup, ktorý mal byť zvolený v  Národnej rade od prvopočiatku. Pretože väčšina strategických dokumen-tov prekračuje jedno volebné obdobie a nie je možné, aby jedna vládna garnitúra ukončila taký dlhodobý proces, akým je napríklad modernizácia ozbrojených síl. A práve preto aj ja vítam takýto postup a som len smutný z toho, že sme si to uvedomili veľmi neskoro a vlastne ochudobnili sme aj občanov Slovenskej republiky o to, aby nemali také traumy, ktorých boli svedkami v začiatku volebného obdobia. Aj napriek tomu mi dovoľte povedať niekoľko slov k predloženej stratégii. Predložený materiál je popretkávaný filozofickými víziami a želaniami, ktorým chýba konkrétnosť, adresnosť, logika v niektorých prípadoch a ktoré by mala takáto stratégia obsahovať. Ako dôkaz si treba pozrieť obsahy článkov 1, teda v článku 1.1.1.2,  4.2.1.1., 4.2.1.2., ale aj časť 2. Napríklad nevojenské ohrozenia, ktoré sú tam vymeno-vané, nepriniesli nič konkrétne, ani nič upresňujúce. Tieto druhy nevo-jenských ohrození obsahujú už predchádzajúce strategické materiály. Dokonca aj tabuľka na strane 6 je spochybniteľná, pretože dnes už mnohé prírodné katastrofy sa dajú predvídať napríklad povodne, tornáda, zemetrasenia, a preto je v súčasnosti vo svete zdôrazňovaná potreba prevencie už nielen v oblasti predchádzania konfliktom, ale aj pri prírodných a ekologických katastrofách. Obsah materiálu je popretkávaný zbožnými prianiami, veľmi často sa používa spojenie: musí sa vykonať, musia byť ozbrojené sily, musí to byť urobené, musia obranní plánovači a tak ďalej. Treba si len povedať, že bod 1.2 na strane 7 je priamo popretkávaný takýmito spojeniami, preto je namieste otázka a treba sa opýtať, kto vlastne tieto zbožné priania, toto musí nakoniec vykonať. Tak ako som už povedal,  najťažšia práca nás čaká v nasledujúcom volebnom období a v ďalších rokoch, takže veľmi dobré je pripravovať materiál, keď ukladám úlohy niekomu inému. Teraz konkrétne k niektorým veciam, ktoré sa nachádzajú v tomto materiáli. Predovšetkým by som chcel povedať, že na strane 7 bod 4.2  je potrebné prehodnotiť v kontexte s udalosťami, ktoré  sa stali  v Spoje-ných štátoch, či ozbrojené sily majú pri riešení nevojenských ohrození iba podporné poslanie. Hovoril to aj pán poslanec Danko. V podstate situácia sa veľmi zmenila, a keď my si tam tvrdo zavrieme tým slovíčkom „iba podporné postavenie“, môžeme v niektorých prípadoch mať potom určité problémy. Snáď by tam bolo možné vymeniť to slovíčko, že za určitých okolností sa dajú vojenské sily použiť aj pri nevojenskom ohrození, ale to už je vec predkladateľa, akým spôsobom by si to vyriešil. Na strane 9, v čl. 4 bod 2.2.1 a 2.2.2 je v zátvorke veľkosť a zloženie síl vysokej pripravenosti, nižšej pripravenosti, ktoré sa musia vytvárať v závislosti od charakteru a vývoja bezpečnostnej situácie v záujmovom priestore Slovenskej republiky. Chceli sme tu dať aj pozme-ňujúci návrh, ale myslíme si, že v tejto podobe to môže byť. Je tam určené minimálne - to je na strane 9 - je tam v zátvorke určené, že z celkovej veľkosti minimálne brigády. Takže, je to určitá limitácia, chceli sme dať pozmeňujúci návrh, aby tam bolo možné voľnejšie zostavovať, ale budeme súhlasiť s týmto textom. V bode 2.2.3 za poslednú vetu sme chceli navrhnúť, aby sa na rozvinutie síl, ktoré sa dlhodobo rozvíjajú, zabezpečili aj podmienky na výcvik týchto ľudí. Samozrejme, že v tomto materiáli zatiaľ nevieme, ako bude vyzerať otázka a často sme o tom aj debatovali, ako bude vyzerať otázka zapojenia obyvateľstva v prípade dlhodobého vojenského konfliktu, a práve preto je potrebné v ďalších materiáloch špeciálne stanoviť, akým systémom budeme pokračovať, či to bude systém domobrany alebo iný systém a akým spôsobom bude zabezpečený výcvik týchto záloh. Takže, snáď toľko. Vážené dámy, vážení páni, ja nemám žiadne problémy s tým, aby sme tento dokument podporili, pretože z hľadiska dlhodobého je naozaj potrebné, aby sme mali odrazový mostík, z ktorého môžeme začať budovať to, čo nás čaká. Je len potrebné si povedať ešte jednu vec, že napríklad reforma slovenskej armády, takzvaný Model roku 2010 bol už schválený, myslím si, vo vláde, pán minister. Bol schválený včera vo vláde, pričom tento dokument už vychádza z vojenskej stratégie, ktorú predkladáme dnes. Takže, keby náhodou sa tento dokument neschválil v parlamente, tak vláda rokovala včera zbytočne, ale predpokladám, že podpora, ktorá tu je, svedčí asi o tom, že pán minister je aj prognostik a že počítal s tým, že vojenská stratégia bude schválená, a tým pádom už niektoré prvky zabudoval do modelu 2010. Pre nás je veľmi dôležitý práve tento model modernizácie Armády Slovenskej republiky, aby sme neuskutočnili v roku 2002 ešte mnohé chyby, ktoré by sa nedali napraviť, aby sme ich konzultovali, aby sme ich spoločne už riešili, pretože v opačnom prípade by sa mohlo stať, že nastupujúca generácia bude mať vážne výhrady k tomu, čo sa udialo. A práve preto, aby sme mohli tento model podriadiť určitému pripo-mienkovému konaniu a verejne to sľúbil aj pán minister, že tento model bude prerokovaný v Národnej rade Slovenskej republiky, navrhujem, aby bolo prijaté uznesenie Národnej rady Slovenskej republiky v tomto znení: „Národná rada Slovenskej republiky žiada vládu Slovenskej republiky, aby predložila Národnej rade na prerokovanie tieto doku-menty: 1. Ozbrojené sily Slovenskej republiky model 2010. 2. Dlhodobý plán štruktúry a rozvoja ozbrojených síl Slovenskej republiky v záujme zabezpečenia stability budúcich ozbrojených síl. Termín 31. decembra roku 2001 za predpokladu, že nebudú výhrady. Myslím si, že s radosťou podporíme dokument, ktorý predkladá pán minister. Ďakujem. (Potlesk.) I. Presperín, podpredseda NR SR: Ďakujem pekne, pán poslanec. Sú dve faktické poznámky. Uzatváram možnosť prihlásiť sa s ďalšími faktickými poznámkami. Ako prvý vystúpi pán poslanec Jozef Gajdoš. J. Gajdoš,  poslanec: Ďakujem pekne za slovo, pán predsedajúci. Myslím si, že je namieste konštatovanie o tom, že minister obrany vyvinul maximálne úsilie, aby tento dokument bol prijatý konsenzom všetkých politických parlamentných strán. Ja by som chcel, pán minister, poznamenať, že by si nemal toľko problémov, starostí a peripetií okolo tohto dokumentu, ale aj okolo predchádzajúcich bezpečnostných dokumentov, keby si mal na ministerstve obrany funkčný inštitút strategických štúdií, v ktorom by si mal zosústredených vojenských odborníkov s dostatočnou vojenskou erudíciou, vojenským vzdelaním a títo ľudia by práve tvorili tieto strategické dokumenty, pretože tým, že tieto dokumenty schválime, práca sa na nich nekončí. Vlastne od nadobudnutia účinnosti týchto dokumentov sa začínajú tvoriť nové strategické dokumenty. Je to permanentný nekonečný proces a takýchto ľudí na ministerstve obrany budeš potrebovať a ak už nie ty, určite tvoj nástupca. Je teda na škodu veci, ak z ministerstva obrany odchádzajú skúsení generáli, ktorí majú najvyššie vojenské vzdelanie a ktorí by mohli práve byť nápomocní tvorbe takýchto dokumentov. Skús pre-hodnotiť svoje zámery v rámci organizačnej štruktúry, ktorú plánuješ realizovať i vo vzťahu k vytvoreniu takéhoto inštitútu. Ďakujem pekne. I. Presperín, podpredseda NR SR: Ďakujem. Diana Dubovská, nech sa páči. D. Dubovská, poslankyňa: Ďakujem, pán predsedajúci. Dovoľte mi ešte na záver tiež pripomenúť jednu drobnosť. Tento dokument je potrebný v prvom rade pre naše vnútorné potreby, ale tiež aj na margo jeho dôležitosti smerom von. Vzhľadom na to, že som členkou delegácie do Severoatlantického zhromaždenia, mala som možnosť vidieť, ako boli prijaté zo strany našich zahraničných partnerov naše kroky, ktoré sme podnikli v ohľade prijatia dokumentov Bezpečnostná a Obranná stratégia Slovenskej republiky. Boli prijímané veľmi pozitívne a vyjadrujú našu vôľu naozaj sa integrovať ako partner do rodiny štátov NATO. Takže ešte toto som chcela na margo tohto dokumentu. A k návrhu uznesenia, ktoré pán poslanec predniesol. Neviem, či by nestálo za zváženie, aby sa toto uznesenie upravilo, že tieto nasledujúce dokumenty bude prerokúvať ďalej len výbor, ktorý sa práve týmto zaoberal, vzhľadom na to, že niektoré časti by mohli byť nie práve veľmi verejné alebo teda utajené. Ďakujem. I. Presperín, podpredseda NR SR: Ďakujem. Pán poslanec Krajči tu nie je, takže nemôže. Chceš reagovať? Nie. Páni poslanci, panie poslankyne, vyčerpali sme rozpravu poslan-cov, ktorí sa prihlásili písomne, pýtam sa teraz, kto sa chce prihlásiť ústne do rozpravy. Pani poslankyňa Szabóová, pán poslanec Húska, pán poslanec Paška, pán poslanec Gajdoš. Uzatváram možnosť prihlásiť sa do rozpravy ústne. Páni poslanci, panie poslankyne, neodporúčam, aby sme už pred obedňajšou prestávkou pokračovali v rozprave. Prerušujem rokovanie. Ešte pred tým dám možnosť tým, ktorí sa chcú prihlásiť s rôznymi oznamami a pozvaniami. Pán poslanec Duka Zólyomi, nech sa páči. Zapnite mikrofón, pánu poslancovi. Posledný. Á. Duka-Zólyomi, poslanec: Ďakujem, pán predsedajúci. Vážené pani kolegyne, vážení páni poslanci, v mene Výkonného výboru Cyklotronového centra Slovenskej republiky vás srdečne pozývam na prezentáciu Cyklotronového centra, ktorá sa bude konať v kinosále o 13.00 hodine. Ďakujem. I. Presperín, podpredseda NR SR: Prosím. Ďakujem. Ešte niekto chce? Nie. Pani poslankyňa? Nie asi. Páni poslanci, na upresnenie, budeme pokračovať o 14.00 hodine hodinou otázok a odpovedí členov vlády na otázky poslancov, potom budeme pokračovať interpeláciami tak, ako bolo schválené a po interpeláciách sa vrátime k rozprave o bode, ktorý teraz prerokúvame. Takže, vám prajem teraz dobrú chuť a od 14.00 hodiny pokračujeme v rokovaní Národnej rady Slovenskej republiky. Ďakujem. (Prestávka.) (Po prestávke.)